Kun Terhi Kiemunki kaksi viikkoa sitten jäi valitsematta uudelleen Perussuomalaisten puoluehallitukseen, niin hän kaipasi parempaa maahanmuuttokeskustelua.

– Maahanmuuttopolitiikka on liian lepsua. Kyllä siinä kiristämisen varaa olisi. On vastenmielistä, miten vahvasti mielipiteet ovat jakautuneet. Kumpikaan osapuoli ei kuuntele toista.

Tänään Kiemunki sitten antoi näytteen siitä paremmasta maahanmuuttokeskustelusta pilkkaamalla virpomassa olleita lapsia, jotka hän huiveista päätteli muslimeiksi.

Kuva: Facebook/Kaasuputki

Olen joskus ennenkin ihmetellyt tätä ns. maahanmuuttokriittisten pakkomiellettä vetää maahanmuutto mukaan joka ikiseen asiaan. Vaikka heidän kanssaan yrittäisi puhua heinäseipään tekemisestä, niin he onnistuvat jotenkin kääntämään keskustelun maahanmuuttajavastaiseksi. Ehkä heidän päänsä on vuosikausia kestäneellä tietyn ajattelutavan vahvistamisella piuhoitettu pysyvästi vinksalleen ja se saa heidät näkemään mörköjä kaikkialla. Normaalisti ajatteleva ihminen tulee pieniä virpojia nähdessään hyvälle tuulelle, mutta ns. maahanmuttokriittisessä sekin näky laukaisee viharefleksin.

Mitä tähän lasten ivaamiseen sanoo puolue?

Perussuomalaisten puoluesihteeri Riikka Slunga-Poutsalon mukaan Kiemungin kommentointi ei ole millään tavalla hyväksyttävää.

– Olen järkyttynyt, enkä voi hyväksyä tällaista. Jos on maahanmuuttokriittinen tai maahanmuuttoa arvosteleva, lapsia ei tule sekoittaa tähän missään vaiheessa ja mitenkään. Heidät tulee jättää rauhaan.

Slunga-Poutsalon mukaan kommentit eivät edusta puolueen linjaa. Slunga-Poutsalo toivoo, että Kiemunki vastaisi nyt itse sanoistaan. Näyttäisi siltä, että ainakin puoluesihteerin ensimmäisen kommentin mukaan Kiemunki on nyt omillaan ja vastaa itse sanoistaan. Toisaalta tarkoituksena saattaa taas kerran olla jo Olli Immosen tapauksesta tuttu ”harjaaminen” eli käytännössä vahvan tuen antaminen tehokkaalla vaikenemisella. Näin epäilen seuraavista syistä: Puolue on aiemmin puuttunut lähinnä pikkutekijöiden sanomisiin ja antanut näyttäviä potkuja. Kiemunki ei kuitenkaan ole ihan kuka tahansa peräkylän varavaltuutettu, vaan puoluehallituksesta putoamisestaan huolimatta merkittävä vaikuttaja.

Hän on Tampereen Perussuomalaisten puheenjohtaja, puoleen Pirkanmaan piirin I varapuheenjohtaja ja Pirkanmaan maakuntahallituksen jäsen. Hän työskentelee eduskunnassa kansanedustaja Lea Mäkipään avustajana. Ehkä juuri asemansa takia hän on saanut huseerata vapaasti Rajat kiinni-liikkeessäkin. Syksyllä hän järjesti kuljetuksia Torniossa pidettyihin Rajat kiinni-mielenosoituksiin. Ketään ei häirinnyt aikoinaan sekään, että Kiemunki sai sähköpostiinsa Anders Bering Breivikin manifestin juuri ennen joukkomurhaa ja välitti sen kaikille sähköpostilistalaisilleen.

Odotettavissa lienee taas sitä tuttua harjausta ja asia unohdetaan. Koska Kiemunki tuossa uutisessa toivoo koko keskusteluketjun lukemista kokonaisuuden ymmärtämiseksi, niin luetaan sitten. Jokainen miettiköön itse onko kyse viattomasta kotouttamiskeskustelusta vai löytyikö ihan oikea pääsiäisnoita. Tai useampia.

***

Kommentointi vain omalla etu- ja sukunimellä, jos kanssani ei ole muuta sovittu.